Κεφτεδάκια από καφέ και κόκκινες φακές με σάλτσα γιαουρτιού
Βουτάμε τους φακοκεφτέδες μας στη σάλτσα γιαουρτιού με το χυμό εσπεριδοειδών και συνοδεύουμε με αραβικές πίτες.
1 δαφνόφυλλο, 1/4 από 1 ξερό κρεμμύδι, 2 ολόκληρες σκελίδες σκόρδου, ξεφλουδισμένες, αλάτι, 1/2 φλιτζάνι φακές κόκκινες, 1/2 φλιτζάνι φακές ψιλές, 1 κουτ. σούπας ξερός δυόσμος, 2 κουτ. σούπας χοντροκομμένος μαϊντανός (τα φύλλα), 1 μικρό ξερό κρεμμύδι, πολύ ψιλοκομμένο, 1 φλιτζ. τσαγιού τριμμένη φρυγανιά (γαλέτα), 1 1/2 φλιτζ. τσαγιού τριμμένο μαλακό κίτρινο τυρί (π.χ. κασέρι ή γλυκιά γραβιέρα), 1 μεγάλο καρότο κατά προτίμηση βιολογικό (το τρίβουμε στη λεπτή πλευρά του τρίφτη και τα στύβουμε πολύ καλά με τα χέρια μας, πάνω από ένα μπολ. Κρατάμε το τρίμμα για τους κεφτέδες και τον λιγοστό χυμό του στυψίματος -περίπου 1 - 2 κουτ. σούπας- για τη σάλτσα), αλάτι, φρεσκοτριμμένο πιπέρι περίπου, 1½ φλιτζάνι σιμιγδάλι καλαμποκιού (πολέντα), για το πανάρισμα άφθονο ελαιόλαδο, για το τηγάνισμα, το χυμό από το καρότο, 300 γρ. γιαούρτι στραγγιστό, 1 κουταλιά χυμός λεμονιού, 1 κουταλιά χυμός πορτοκαλιού, αλάτι, φρεσκοτριμμένο πιπέρι
Βάζουμε σε ένα μπολ το γιαούρτι, τους χυμούς λεμονιού, πορτοκαλιού και καρότου, αλάτι και πιπέρι και ανακατεύουμε. Σκεπάζουμε το μπολ και το βάζουμε στο ψυγείο, μέχρι να σερβίρουμε.Σε μια κατσαρόλα, σε δυνατή φωτιά, βράζουμε τις ψιλές φακές με 4 ποτήρια νερό, το κρεμμύδι, το σκόρδο και το δαφνόφυλλο. Μόλις πάρουν βράση, χαμηλώνουμε τη φωτιά και σιγοβράζουμε για 20 - 30 λεπτά, ή μέχρι οι φακές να μαλακώσουν αλλά να «κρατάνε στο δόντι». Δυναμώνουμε τη φωτιά, προσθέτουμε τις κόκκινες φακές και περιμένουμε να ξαναπάρει βράση το μείγμα. Χαμηλώνουμε τη φωτιά και μαγειρεύουμε για 5 λεπτά. Ρίχνουμε αλάτι, συνεχίζουμε το μαγείρεμα για άλλα 5 λεπτά και αποσύρουμε. Στραγγίζουμε τις φακές και πετάμε τη δάφνη και το κρεμμύδι. Τις ξεπλένουμε με κρύο νερό και πολτοποιούμε τις μισές στο μούλτι, μαζί με τα βρασμένα σκόρδα.Ρίχνουμε τις λιωμένες φακές σε ένα μπολ, προσθέτουμε τις υπόλοιπες, ολόκληρες φακές, το καρότο, το δυόσμο, τον μαϊντανό, το κρεμμύδι, τη φρυγανιά, το τυρί, αλάτι και πιπέρι και ανακατεύουμε σε σφιχτό μείγμα (αν βγει αραιό, ρίχνουμε 1 κουταλιά αλεύρι).  Σε βαθύ τηγάνι ζεσταίνουμε 3 δάχτυλα ελαιόλαδο, σε δυνατή φωτιά. Με ένα κουταλάκι παίρνουμε μικρές δόσεις από το μείγμα φακής, πλάθουμε κεφτεδάκια και τα ρολάρουμε στην πολέντα. Τηγανίζουμε τα κεφτεδάκια στο καυτό λάδι, λίγα-λίγα, για 1 λεπτό (προσοχή, όχι περισσότερο), γυρίζοντάς τα μέχρι να ροδίσουν ομοιόμορφα. Στραγγίζουμε σε απορροφητικό χαρτί και σερβίρουμε με τη σάλτσα.
Γιαούρτι,Φακές